Jeꞌ wnak xruqꞌuin rwech ruchꞌlew ykul waꞌ quecꞌuꞌx y xe itzel nquixquetzꞌet bien techꞌboꞌ chcaraꞌ xqueban chwa anen nabey,
itzel xenquetzꞌet chkaꞌ.
Wext ix quexbil wnak je ykula quecꞌuꞌx ruqꞌuin rwech ruchꞌlew jaraꞌ kas ta nquixclokꞌkꞌoj ta,
per mix quexbil ta com anen xench-owa ewxin chquecjol y xixnyonaj rmal cꞌaraꞌ kas itzel nquixquetzꞌet.
Terkaja pnewáꞌ jun tzij jxenbij chewa cawrara:
—Jun mos jaraꞌ mnim ta rukꞌij chwech rpatrón,
caraꞌ xenbij chewa.
Nbij tzij cꞌaraꞌ wcꞌola lowloꞌ quebnon chwa cꞌo cꞌaraꞌ lowloꞌ nqueban chewa ixix chkaꞌ.
Wxecnimaj ntzojbal jxenbij chca necnimaj cꞌaraꞌ chkaꞌ je xtebij chca ixix.
Per nmal cꞌaraꞌ anen tak xtetaj pen pquekꞌaꞌ.
J-eꞌ nqueban na lowloꞌ chewa com majoꞌn cutkin ta rnaꞌoj Dios jtakyon pa wxin.
Per we mquita xenpeta y mquita xenkꞌalsaj chquewech ajniꞌ rnaꞌoj Dios jaraꞌ majoꞌn nquechapbexa,
per camic majoꞌn nectobej quiꞌ mesque ne xtecbij majoꞌn quemac.
Jeꞌ wnak xitzel quenquetzꞌet jaraꞌ itzel nquetzꞌet Nedtaꞌ chkaꞌ.
Per mquita xenban nmak tak milagro chquewech per jleꞌ milagro next jun banyona jaraꞌ majoꞌn nquechapbexa,
per jaraꞌ xquetzꞌet per camic xe itzel quenquetzꞌet y itzel nquetzꞌet Nedtaꞌ chkaꞌ.
Caraꞌ nqueban ch-utz cꞌaraꞌ nbantaja cumplir jtzꞌibtanak cana chwij anen chpam rley Dios jyatanak chca jcawra nbij:
—J-eꞌ xitzel xenquetzꞌet per majoꞌn wil y majoꞌn achnak xenban chca chkaꞌ,
caraꞌ tzꞌibtanak cana.
Per jun chic Toꞌonel jcꞌola ruqꞌuin Nedtaꞌ jaraꞌ nkaj tna ewqꞌuin com anen quentkow ta rxin.
Jaraꞌ Espíritu Santo,
per jun Espíritu ne ktzitzij waꞌ njelal achnak nbij,
jun Espíritu jruqꞌuin Nedtaꞌ npe waꞌ.
Tak xterkaja ewqꞌuin nkꞌalsaj na chquewech wnak nak nbanic anen.
Chkaꞌ ixix nekꞌalsaj na chquewech wnak nak nbanic anen com ixix ixcꞌola wqꞌuin tak xenmaj ta nsamaj.
Njelal jawra jxenbij kaja chewa rmal che mteyaꞌ cana yukbal ecꞌuꞌx wqꞌuin tak xtpeta jeꞌ lowloꞌ chewij.
Com j-eꞌ wnak nquixcchꞌakij ta chpam jeꞌ jay abar ncꞌaxax waꞌ rtzojbal Dios y majoꞌn nquixquecꞌul xta.
Chkaꞌ nerlaꞌ na jun kꞌij tak xtquixccamsaj per j-eꞌ wnak nquechꞌob che jaraꞌ nrajoꞌ ranm Dios tak nquixccamsaj.
Caraꞌ nqueban chewa com j-eꞌ majoꞌn cutkin ta nak rnaꞌoj Ttixel y majoꞌn cutkin ta nnaꞌoj anen chkaꞌ.
Njelal jawra xenyaꞌ pona rbixic ch-utz cꞌaraꞌ tak xtbantaja cawra nebij:
—Njelal jawra ja cꞌawaꞌ rbin cana Jesús chka.
Majoꞌn xenbij ta chewa jawra ojer com qꞌuencꞌo na ewqꞌuin.